„ADEVĂRURI PE FRUNZE DE ARŢAR” 


Mi-a produs o deosebită bucurie noua carte a bunului meu prieten Iacob Cazacu- 
Istrati, apărută în condiţii grafice deosebite la Editura „Prometeu” din Chişinău, 2013, 
prefațată de marele condeier şi om de litere român basarabean Vlad Pohilă. Ea cuprinde între 
coperţile sale cartonate, inspirat ilustrate, o suită de „eseuri, tablete, cronici, interviuri, poezii”, 
care, toate laolaltă, se constituie într-o amplă cronică de evenimente politice, istorice şi culturale, 
trăite cu intensitate de autor în Canada, ca şi pe meleagurile natale din mult evocata şi iubita sa 
Basarabie, denumită cu duioşie România Mică ( adică R.M., Republica Moldova). 

Aşa cum am mai notat undeva, pe profesorul de istorie şi poetul Iacob Cazacu- 
Istrati l-am cunoscut aici în Toronto, la cenaclul revistei „Observatorul”, unde fusese însoțit de 
un mai vechi membru şi colaborator al revistei respective, poetul Ion Segărceanu. Acesta i-a şi 
dedicat în această carte poezia „Sus, pe dealul Nistrului” — o prelucrare după un vechi cântec 
popular basarabean. Ca fiu al acelor plaiuri, strămutat mai târziu în Bucureşti, unde am lucrat 
până la data stabilirii mele în Canada, m-am împrietenit repede şi strâns cu mai tânărul meu 
confrate basarabean, depănând amintiri comune şi împărtăşind aceeaşi dragoste profundă față de 
mirificul plai strămoşesc dintre Prut şi Nistru, ca şi faţă de marea patrie a suffletelor şi a limbii 
noastre — România. O bună perioadă, noul şi harnicul meu prieten, sosit în vizită la copiii şi 
nepoţii săi, cu dese reveniri în satul baştinei sale, Vadul-Leca, a locuit în „bojdeuca” mea din 
Toronto, fapt devenit legendar, aşa cum a fost şi prietenia dintre Eminescu şi Ion Creangă, pe 
care poetul îl vizita la bojdeuca sa din Dealul Ţicăului. De fapt eu, bunelul Ovidiu Creangă 
sunt, prin scrisul şi strădaiile mele, un vajnic continuator al celui care ne-a dăruit ca zestre 
spirituală minunatele „Amintiri din copilărie”. „Bojdeucă” am, cărți am, prieten poet am, aşa 
că totul este ca în cele mai frumoase întâmplări ale vieţii. Mai rămâne ca, din pridvorul (mă rog, 
din balconul) casei mele, amicul Cazacu-lIstrati să scrie o nouă şi minunată „Sara pe 
deal”... Cartea ce-i poartă semnătura reprezintă un bogat şi plin de culoare 
caleidoscop, un vast „puzzle” în care se adună şi se încheagă o succesiune de fragmente 
disparate, dând în cele din urmă imaginea generală şi relevantă a unor momente sudate între ele 
prin tema şi profunda vibraţie a trăirii. Ideea centrală o reprezintă situația politică actuală a 
Republicii Moldova, cu ample şi minuţioase retrospecţii istorice, cu ardente proiecții şi 
anticipații asupra devenirii şi revenirii sale la Patria-mamă, România. Câmpul Românesc de 
la Hemilton s-a dovedit a fi „vatra” fierbinte unde se adună întreaga suflare românească şi unde 
frații vastului spațiu „de la Nistru pân’la Tisa” se regasesc într-o comuniune de grai şi suflet, ca 
în celebra „Doină” a lui Eminescu. Este meritul organizatorilor de la Câmpul Românesc de a 
include în programele lor de vară momente speciale dedicate evenimentelor legate de istoria şi 
actualitatea politică a confraţilor noştri de peste Prut. Aici ne întâlnim cu toții, noi cei 
„localnici”,canadieni, cu pritenii noştri basarabeni din Toronto şi din alte meleaguri ale „frunzei 
de arțar”, cu invitaţi şi participanţi din Basarabia, România, S.U.A. etc. Aici toți vorbim 
româneşte, ne destăinuim unii altora ca frați, ne împărtăşim gândurile, idealurile , ne făurim 
planuri de viitor, cântăm, jucăm şi ne ospătăm la mesele noastre comune din tradiționalele 
mâncăruri româneşti... 

Cu un condei precis şi înzestrat, autorul descrie cu deosebită plăcere Câmpul 
Românesc, de care, prin toate manifestările de aici, el se simte sufleteşte atât de legat: „Peisajul 
încântător cu sălciile pletoase de pe malul râului, vegetaţia bogată şi nealterată dau locului 
un aspect cu totul deosebit, în care vibrează un puternic sentiment de românism. Marele 


maestru, sculptorul român Nică Petre, a relizat aici busturile din marmoră ale lui M. 
Eminescu şi Nae Ionescu, precum şi Rotonda scriitorilor din exil (busturile din bronz ale 
lui Aron Cotruş, Gheorghe Donev, Vasile Posteucă, Mircea Eliade, Vintilă Horia şi Horia 
Stamatu. La instalarea ultimelor trei busturi am participat şi eu, lucru de care mă 
mândresc şi astăzi.” În același stil cald şi precis prezintă Programul activităţilor din cadrul 
Săptămânii Culturale de la Câmpul Românesc , notând cu vădită satisfacție şi mândrie: „Iată 
şi în acest mod facem posibil ca toată Canada să afle adevărul: Moldova e România! Când mă 
întreabă cineva de ce am scris pe maşină numele a două tari, le răspund că e o ţară cu doua nume, 
cum ar fi numele unei domniţe: Ana-Maria, aşa şi numele ţării mele este unul dublu: Moldova- 
România. Şoptesc Moldova şi subînțeleg România, o dezmierd România şi subînțeleg 
Moldova. Acelaşi nume şi acelaşi dor”... 

Cu gândul la aceeaşi mândră Ileana-Cosânzeana, se dovedesc şi poeziile incluse de 
dl.Cazacu în prezenta sa carte, exprimând vocaţia de poet animat de profunda dragoste faţă de 
meleagurile natale de dincolo de Prut, în strânsă conexiune cu patria-mamă, România. Volumul 
este presărat cu o serie de fotografii ale membrilor familiei sale din Canada, ale diverşilor 
prieteni de aici şi basarabeni-vizitatori, participanți la frumoasele manifestări de la Câmpul 
Românesc — Hamilton. Aşadar, „Adevăruri pe frunze de arțar” se... adevereşte ca o carte 
documentară de mare interes, din care răzbate puternicul fior al dragostei faţă de Basarabia 
naşterii şi vieţuirii sale, pe care el o numeşte România Mică, văzând-o, ca mulți alți conaţionali, 
reintegrată în chip firesc în patria unică şi indivizibilă România. 

